Ψήφισμα της Επιτροπής των Περιφερειών προς τα κράτη μέλη σχετικά με τις προτάσεις για τους μελλοντικούς διορισμούς στην ΕΤΠ βάσει της αρχής των ισών ευκαιριών (97/C 379/15)

Η Επιτροπή των Περιφερειών τονίζει το σημαντικό ρόλο που διαδραματίζει στην Ευρωπαϊκή Ένωση καλύπτοντας το «δημοκρατικό έλλειμμα», φέροντας σε στενότερη επαφή την ΕΕ με τους πολίτες και εκφράζοντας τις ανάγκες και τις προσδοκίες των τοπικών και περιφερειακών αρχών στην ευρωπαϊκή διαδικασία λήψης αποφάσεων. Για να επιτελέσει πιο αποτελεσματικά το ρόλο αυτό, η Επιτροπή των Περιφερειών πρέπει να έχει ισορροπημένη σύνθεση.

Η Επιτροπή των Περιφερειών συμφωνεί με το προοίμιο της σύστασης του Συμβουλίου σχετικά με την ισορροπημένη συμμετοχή των ανδρών και των γυναικών στη διαδικασία λήψεως αποφάσεων (96/694/ΕΚ) (), όπου αναφέρονται τα εξής:

«- η ελλιπής εκπροσώπηση των γυναικών στη διαδικασία λήψεως αποφάσεων αποβαίνει εις βάρος της κοινωνίας γενικότερα και δεν καθιστά δυνατή την πλήρη συνθεώρηση των συμφερόντων και των αναγκών όλου του πληθυσμού 7

- από την ισορροπημένη συμμετοχή των ανδρών και των γυναικών στη διαδικασία λήψεως αποφάσεων μπορούν να προκύψουν διάφορες ιδέες, αξίες και συμπεριφορές που να έχουν ως αποτέλεσμα τη μεγαλύτερη δικαιοσύνη και ισότητα στον κόσμο τόσο για τους άνδρες όσο και για τις γυναίκες.»

Η σύνθεση της Επιτροπής των Περιφερειών από άποψη φύλων είναι η εξής:

>ΘΕΣΗ ΠΗΝΑΚΑ>

Η Επιτροπή των Περιφερειών βρίσκεται σε μειονεκτική θέση σε σύγκριση με τα άλλα ευρωπαϊκά όργανα. Για παράδειγμα, το 25 % των μελών της Επιτροπής και το 27,3 % των μελών του Ευρωπαϊκού Κοινοβουλίου είναι γυναίκες.

Το Συμβούλιο των Υπουργών στο ψήφισμά του της 27ης Μαρτίου 1995 σχετικά με την ισορροπημένη συμμετοχή των ανδρών και των γυναικών στη διαδικασία λήψεως αποφάσεων, αναφέρει ότι:

«ο στόχος της ισορροπημένης συμμετοχής των ανδρών και γυναικών και ο καταμερισμός των ευθυνών μεταξύ ανδρών και γυναικών στη διαδικασία λήψεως αποφάσεων σε κάθε τομέα της ζωής, αποτελεί σημαντική προϋπόθεση για την ισότητα μεταξύ ανδρών και γυναικών.»

Επειδή ορισμένα κράτη μέλη καλύπτουν το χάσμα όσον αφορά την εκπροσώπηση ανδρών και γυναικών στα εθνικά τους κοινοβούλια (π.χ. Σουηδία 40,4 % το 1994 - Φινλανδία 33,5 % το 1995 - Δανία 33 % το 1995), η ΕΤΠ οφείλει να πραγματοποιήσει και η ίδια ορισμένη πρόοδο.

Η Επιτροπή των Περιφερειών επισημαίνει τη σύσταση του Συμβουλίου για την ισορροπημένη συμμετοχή των ανδρών και γυναικών στη διαδικασία λήψεως αποφάσεων (96/694/ΕΚ), όπου αναφέρονται τα εξής:

«καλεί τα όργανα, τα επικουρικά όργανα και τα αποκεντρωμένα ιδρύματα της Ευρωπαϊκής Ένωσης να χαράξουν μία στρατηγική για την ισορροπημένη συμμετοχή των ανδρών και των γυναικών στη διαδικασία λήψεως αποφάσεων σε κάθε όργανο, επικουρικό όργανο και αποκεντρωμένο ίδρυμα των Ευρωπαϊκών Κοινοτήτων.»

Η Επιτροπή των Περιφερειών, μέσω της Ομάδας Ισότητας που διαθέτει, έχει ήδη σημειώσει προόδους σε θέματα ισότητας, αλλά έχει επίγνωση του ρόλου του Συμβουλίου στη διαδικασία διορισμού των μελών της Επιτροπής των Περιφερειών. Αν κα δεν επιθυμεί να παρέμβει στη διαδικασία διορισμού που εφαρμόζεται στα επιμέρους κράτη μέλη, η ΕΤΠ καλεί το Συμβούλιο να ενθαρρύνει και να προωθήσει μια πιο ισορροπημένη συμμετοχή των γυναικών στην πολιτική ζωή και να λάβει μέτρα με γνώμονα την ισορροπία μεταξύ των δύο φύλων κατά το διορισμό των μελών της ΕΤΠ.

Η ΕΤΠ συμφωνεί ότι είναι σημαντικό να σημειωθεί πρόοδος για την επίτευξη μιας πιο ισορροπημένης επιλογής των μελών της και θα δημιουργήσει μηχανισμούς παρακολούθησης των επόμενων και των μετέπειτα κύκλων διορισμών των μελών της ώστε, στο μέλλον, να είναι δυνατόν να πραγματοποιούνται συγκριτικές μελέτες.

Η ΕΤΠ καλεί επίσης τις εθνικές κυβερνήσεις και τις ενώσεις τοπικών και περιφερειακών αρχών που συμμετέχουν στη διαδικασία διορισμού των μελών της να λαμβάνουν υπόψη την αρχή των ίσων ευκαιριών όταν προτείνουν νέους καταλόγους μελών της ΕΤΠ.

Η ΕΤΠ αναγνωρίζει ότι, ενώ σήμερα δίδεται μεγάλη βαρύτητα στην ισορροπία μεταξύ των δύο φύλων, η νέα Συνθήκη θα διευρύνει το πεδίο αρμοδιοτήτων της ΕΕ στον τομέα της ισότητας. Όταν τούτη επικυρωθεί, θα είναι σημαντικό για το Συμβούλιο να βασίζεται στην εν λόγω καλή πρακτική και στη διαδικασία διορισμών να λαμβάνει υπόψη παράγοντες που αφορούν τις εθνικές μειονότητες, τα άτομα με ειδικές ανάγκες, τις σεξουαλικές τάσεις και την ηλικία.

Βρυξέλλες, 18 Σεπτεμβρίου 1997.

Ο Πρόεδρος της Επιτροπής των Περιφερειών

Pasqual MARAGALL i MIRA

() ΕΕ L 319 της 10. 12. 1996, σ. 11.